SKRIFTLIG FORESPØRGSEL E-0432/00

af Giorgos Katiforis (PSE) til Kommissionen

(23. februar 2000)

Om: Kommissionens retstvist med Det Internationale Automobilforbund

Kan Kommissionen oplyse, hvorfor det først var i slutningen af juni 1999, at Kommissionen forelagde sine klagepunkter mod Det Internationale Automobilforbund (FIA), skønt FIA i juli 1994 frivilligt havde meddelt Kommissionen sine regler og vedtægter, og kan Kommissionen endvidere oplyse, hvilke tekniske beretninger der blev bestilt af tjenestegrenen for konkurrencespørgsmål til støtte for klagepunkterne?

Kan Kommissionen oplyse, hvorfor den så sig nødsaget til at bryde sine egne fortrolighedsregler og i strid med disse regler at underrette pressen om FIA-sagen, og kan den efter afgørelsen ved Retten i Første Instans om Kommissionens handlemåde oplyse, hvilke disciplinære foranstaltninger den har indledt mod dem, der gav tilladelse til disse ulovligheder?

Kan Kommissionen oplyse de samlede forsvarsomkostninger i denne sag mod FIA ved Retten i Første Instans og herunder (a) de omkostninger, Kommissionen blev pålagt at afholde, samt (b) det antal mandetimer, de juridiske tjenestegrene har brugt på forsvaret i sagen?

Kan Kommissionen garantere, at det ikke vil bevirke begrænsning eller indstilling af de nuværende gratis tv-transmissioner af formel 1-løb til de europæiske borgere, såfremt Kommissionens klagepunkter mod FIA tages til følge?

Kan Kommissionen bekræfte, at kommissionsmedlem Redings beretning om sport, som Kommissionen vedtog i december 1999 og forelagde på Det Europæiske Råds Helsinki-samling, er det mest aktuelle og definitive bidrag fra Kommissionen om sportsanliggender og anvendelsen af reglerne for det indre marked, og kan Kommissionen i så fald ligeledes bekræfte, at alle dens afdelinger må formodes at tage behørigt hensyn hertil, når de optræder på EU's vegne?

Svar afgivet på Kommissionens vegne af Mario Monti

(4. april 2000)

Det ærede medlems spørgsmål vedrører en verserende konkurrencesag. Med hensyn til parlamentsforespørgsler vedrørende verserende sager henviser Kommissionen det ærede medlem til skrivelse af 28. januar 1999 fra den daværende kommissær for konkurrencespørgsmål til formanden for Udvalget om Økonomi, Valutaspørgsmål og Industripolitik, hvori det præciseres, at der kun kan gives begrænsede, generelle og ikke-fortrolige oplysninger om verserende sager.

Med hensyn til forsinkelserne i disse sager henviser Kommissionen også til ovennævnte skrivelse, hvori Kommissionen anførte, at Det Internationale Automobilforbund (FIA) selv udvidede sagen ved at ændre sine regler og ved at indgive en ny anmeldelse vedrørende Formel 1 i september 1997. Det nævnes endvidere i skrivelsen, at Kommissionen havde modtaget en række klager mod FIA, efter at den oprindelige anmeldelse var indgivet.

Generaldirektoratet for Konkurrence har ikke bestilt nogle tekniske undersøgelser vedrørende FIA-sagerne. De nødvendige oplysninger blev fremlagt af de involverede parter eller tredjeparter, enten på deres eget initiativ eller efter anmodning fra Kommissionen.

Problemet i forbindelse med lækagen til pressen blev løst ved Kommissionens undskyldning i en pressemeddelelse den 26. juli 1999 (IP/99/564) og Førsteinstansrettens kendelse af 6. december 1999 (sag T-85/98). Kommissionen henviser det ærede medlem til denne afgørelse. Der blev ikke konstateret nogen tjenestelig fejl, og der blev derfor ikke indledt nogen disciplinære foranstaltninger.

Førsteinstansretten fastslog i ovennævnte afgørelse, at Kommissionen skulle betale de samlede omkostninger på 40 000 EUR, hvorimod FIA havde krævet et beløb på 400 000 EUR. Kommissionen kan ikke oplyse, hvor mange mandetimer de juridiske tjenestegrene har brugt på forsvaret i sagen, der blev afsluttet på et tidligt tidspunkt i proceduren. Kommissionens personale- og budgetvedtægter indeholder ikke en metode til at beregne sådanne omkostninger. Domstolen fastslog endvidere (sag C-409/96T/DEP), at det arbejde, som Kommissionens tjenestemænd udfører på Kommissionens vegne er led i deres opgaver som tjenestemænd, og at det ikke er muligt at specificere, at en bestemt del af arbejdet vedrører en bestemt sag.

Med hensyn til det fjerde spørgsmål kan Kommissionen meddele det ærede medlem, at erklæringen vedrørende klagepunkterne allerede blev vedtaget af Kommissionen den 29. juni 1999. Kommissionen forventer, at den endelige afgørelse i denne sag vil medføre, at konkurrencen på det pågældende marked for tv- og radiotransmissioner bliver skærpet.

Kommissionen kan endelig bekræfte, at den omtalte rapport om sport fra december 1999 er Kommissionens seneste erklæring om dens globale politik på sportsområdet, og at alle Kommissionens afdelinger tager hensyn til indholdet heri i forbindelse med deres respektive foranstaltninger.